ጌታችን መድኃኒታችን ኢየሱስ ክርስቶስ በመጻሕፍት እንደተናገረው ‹‹ገንዘባችሁን ሸጣችሁ ለነዳያን ምጽዋት ስጡ›› በማለት አዝዞናልና፡፡ ምዕመናንን በማስተባበር ከበረከቱ ተሳታፊ እንዲሆኑና ትእዛዙንም እንዲፈጽሙ በማድረግ የሚያስደስት አገልግሎትን እንፈጽማለን፡፡ ነድያን (ድሆች) የሚባሉትም የዕለት ጉርስ የዓመት ልብስ የሌላቸው ጦም አደሮች ናቸው፡፡ ሙሉ አካል ኖሯቸው ዕድሜአቸውን በልመና ሊያሳልፉ ይችላሉ፡፡ የአካል ጉድለት ደርሶባቸው ወጥተው ወርደው ራሳቸውን መርዳት ባለመቻላቸው የሰውን እጅ ለማየት ይገደዳሉ፡፡ ማንኛውም ሰው ከእናቱ ማኅፀን ራቁቱን እንደወጣ ወደ መቃብር ሲወርድም የሚያስከትለው ሀብት የለም፡፡ ስለዚህ በእግዚአብሔር ቸርነት የጎደለው ሞልቶለት የጠመመው ተቃንቶለት የሠራው ተባርኮለት ምድራዊ ሀብት እያለው ድሆች በረሃብ ሲረግፉ እያየ ብዙ ሀብት ላከማች ከማለት ይልቅ ለድሆች ሊያካፍል ይገባዋል፡፡ ያዕ. 5፥1-4
